Maak jou eie eko-tafelloper | Netwerk24
Maak jou eie eko-tafelloper
Studente van Stellenbosch se Private Hotel School het 'n anderse Kerstafel geskep wat ook om­gewingsvriendelik is. Dit is maklik om hulle dit na te doen, en boonop lyk dit feestelik en treffend!
Dek 'n feestelike tafel deur kleurvolle vrugte in te span as tafelversierings.
Dink 'n bietjie wyer, maar hou ook huidige tendense in gedagte.
Natuurlike tafellopers as die fokuspunt op die tafel is iets wat tans baie in die mode is. Gebruik blomme, groen takke en selfs groente of vrugte om 'n baie natuurlike gevoel aan die tafel te gee – boonop is dit baie omgewingsvriendelik.
Die dekor op die tafel kan selfs deel vorm van die spyskaart en skep 'n speelse interaksie vir die gaste wat by die tafel gaan aansit.
Probeer gerus hierdie feestelike piekniektafel met die fokus op volhoubaarheid en minimale vermorsing, en gebruik wat jy beskikbaar het om 'n pragtige tafel vir 'n Kersmiddag- of -aandete te dek.
Dit is wat jy gaan nodig hê:
'n Rol bruinpapier wat jy in die middel van die tafel gaan gebruik (as 'n tafelloper);
Kleurvolle lint of tou wat jy byderhand het;
Groen takkies uit jou tuin of van 'n blommewinkel of kwekery;
Vrugte wat jy ook gaan voorsit (veral as jy 'n kaas-en-kouevleis-bord gaan voorsit);
'n Permanente viltpen; en
Herwinde glasware of papierkoppies wat jy ook kan herwin.
Begin deur die bruinpapier in die middel van die tafel te plaas as 'n loper. Plaas die blare op die tafel en rangskik die vrugte en groente tussenin – hou in gedagte dat jy 'n verskeidenheid van vrugte oor die lengte van die tafel wil versprei. Voeg kase, konfyt en kouevleise op die tafel – nou is dit sommer gereed vir jou eerste gang.
Hou herwinning en volhoubaarheid in gedagte wanneer jy dié Kersfees tafel dek.
Klink 'n glasie op die feesgety én op minimale vermorsing.
Om die eetgerei mooi te maak, bind die mes en vurk saam met 'n stukkie tou of lint en voeg ook 'n takkie roosmaryn by – dit lyk mooi en help boonop om goggas weg te hou as jy jou tafel buite dek.
Om die tafel nog persoonliker te maak, moenie plekname laat druk nie, maar skryf eerder die name van jou gaste op die bruinpapier.
Jy kan ook verder kreatief wees en die name van die items op die tafel (soos die konfyt en kase) ook op die bruinpapier skryf.